S-79/2016

Mál þetta, sem dómtekið 24. júní 2016, var höfðað með ákæru héraðssaksóknara, dagsettri 9. febrúar 2016, á hendur A, kennitala 000000-0000, nú til heimilis að [...] „fyrir sérstaklega hættulega líkamsárás, með því að hafa aðfaranótt laugardagsins 7. febrúar 2015, innandyra á sameiginlegu heimili þeirra að [...] í Reykjavík, ráðist á föður sinn B með því að pota í augu hans, kýla ítrekað og sparka með hnénu í andlitið á honum, með þeim afleiðingum að hann hlaut glóðarauga hægra megin, skurði ofarlega á vinstra enni og aftan á hvirfli og tognun og ofreynslu á kjálka.

Er þetta talið varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur árið 1996 og var því 18 ára gamall þegar hann framdi brot sitt. Hann glímdi við fíkniefnavanda á þessum tíma og neytti jafnframt áfengis og kvaðst því lítið sem ekkert muna eftir atviki þessu. Það kemur hins vegar ekki í veg fyrir að honum verði gerð refsing, sbr. 17. gr. almennra hegningarlaga. Strax í kjölfar atviksins var krafist brottvísunar af heimili og nálgunarbanns og var nálgunarbannið framlengt tvívegis. Ákærði andmælti ekki kröfunum.

Mál þetta var þingfest 23. febrúar sl. en því var frestað þar sem ákærði var í meðferð. Kom hann fyrir dóminn 8. júní sl. og játaði þá brot sitt skýlaust eins og fram hefur komið.

Samkvæmt sakavottorði ákærða gekkst hann í eitt skipti undir sátt 31. desember 2015 vegna umferðarlagabrota, m.a. aksturs undir áhrifum ávana- og fíkniefna. Sakarferill hans hefur því ekki áhrif á refsingu hans í máli þessu. Brot hans nú er hegningarauki við sáttina og er refsing því ákvörðuð með hliðsjón af 78. gr. almennra hegningarlaga.

Til refsiþyngingar horfir að um grófa líkamsárás var að ræða gegn nákomnum og linnti ákærði ekki látum fyrr en lögreglan kom á vettvang. Þá voru aðstæður sérstaklega ógnvekjandi fyrir aðra fjölskyldumeðlimi sem voru staddir á heimilinu umrætt sinn. Vísast í þessu sambandi til 3. mgr. 70. gr. og 1., 3. og 6. tl. almennra hegningarlaga.

Til málsbóta horfir að ákærði játaði brot sitt greiðlega og var samvinnuþýður á rannsóknarstigi. Þá hefur hann til þess staðið skilyrði nálgunarbannsins til þessa en það mun renna út í júlí. Hann sýndi iðrun í verki og leitaði í kjölfarið faglegrar aðstoðar við fíknivanda sínum. Kvaðst ákærði hafa lokið fullri meðferð. Þá kvaðst ákærði vera í fullu starfi og eigi von á barni með unnustu sinni en þau eru í sambúð á heimili foreldra hennar. Dómurinn hefur ekki annað en orð ákærða um þetta. Aðspurður kvað ákærði markmið sitt að halda áfram á réttri braut laus við fíkniefni og fylgifiska þess. Vísast í þessu sambandi til 5. og 8. tl. 70. gr. almennra hegningarlaga.)

Með hliðsjón af framangreindu verður ákærða gert að sæta fangelsi í átta mánuði. Ákærði var ungur að aldri þegar hann framdi brot sitt og hefur ekki áður gerst sekur um hegningarlagabrot. Að öðru leyti með vísan til þess sem hefur verið rakið verður refsing ákærða skilorðsbundin eins og í dómsorði greinir.

Með vísan til 1. mgr. 218. gr. laga nr. 88/2008 um meðferð sakamála skal ákærði greiða málsvarnarþóknun skipaðs verjanda síns B-kk-ef H-kk-ef hrl., 170.000 krónur og 28.000 krónur í annan sakarkostnað.

D ó m s o r ð :

Ákærði, A, sæti fangelsi í átta mánuði en fresta skal fullnustu refsingarinnar og falli hún niður að liðnum þremur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði málsvarnarlaun skipaðs verjanda síns B-kk-ef H-kk-ef hrl. 170.000 krónur og 28.000 krónur í annan sakarkostnað.

S-kvk-nf H-kvk-nf